สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 22 ก.พ.60
23 ก.พ. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (22 ก.พ.) โดยดาวโจนส์ปิดที่ระดับสูงสุดติดต่อกัน 9 วันทำการ ทำสถิติปิดในแดนบวกที่ยาวนานที่สุดในรอบ 30 ปี เพราะได้แรงหนุนจากข่าวการควบรวมกิจการของบริษัทจดทะเบียน โดยเฉพาะอย่างยิ่งความเป็นไปได้ที่จะมีการควบรวมกิจการระหว่างบริษัทดูปองท์ และดาว เคมิคอล อย่างไรก็ตาม แรงบวกของดัชนีดาวโจนส์ถูกสกัดลงในระหว่างวัน หลังจากรายงานการประชุมของธนาคารกลางสหรัฐ (เฟด) ระบุว่า เจ้าหน้าที่เฟดเห็นพ้องว่าควรจะปรับขึ้นอัตราดอกเบี้ยในเร็วๆนี้
ดัชนีเฉลี่ยอุตสาหกรรมดาวโจนส์ปิดที่ 20,775.60 จุด เพิ่มขึ้น 32.60 จุด หรือ +0.16% ดัชนี NASDAQ ปิดที่ 5,860.63 จุด ลดลง 5.32 จุด หรือ -0.09% และดัชนี S&amp;P500 ปิดที่ 2,362.82 จุด ลดลง 2.56 จุด หรือ -0.11%
 
ตลาดหุ้นยุโรปปิดบวก เมื่อคืนนี้ (22 ก.พ.) ขานรับรายงานที่ว่า ดัชนีความเชื่อมั่นภาคธุรกิจของเยอรมนีปรับตัวสูงกว่าตัวเลขคาดการณ์ในเดือนก.พ. ขณะที่นักลงทุนจับตารายงานการประชุมของธนาคารกลางสหรัฐ (เฟด) ซึ่งมีการเปิดเผยหลังจากตลาดหุ้นยุโรปปิดทำการแล้ว
ดัชนี Stoxx Europe 600 ปิดทรงตัวที่ 373.38 จุด
ดัชนี CAC-40 ตลาดหุ้นฝรั่งเศสปิดที่ 4,895.88 จุด เพิ่มขึ้น 7.12 จุด, +0.15% ดัชนี DAX ตลาดหุ้นเยอรมันปิดที่ 11,998.59 จุด เพิ่มขึ้น 31.10 จุด หรือ +0.26% ดัชนี FTSE 100 ตลาดหุ้นลอนดอนปิดที่ 7,302.25 จุด เพิ่มขึ้น 27.42 จุด, +0.38%
 
ตลาดหุ้นลอนดอนปิดในแดนบวก เมื่อคืนนี้ (22 ก.พ.) ด้วยแรงหนุนจากการที่ธนาคารกลางอังกฤษมีมุมมองที่เป็นบวกต่อเศรษฐกิจของอังกฤษ และเชื่อว่าการขยายตัวของเศรษฐกิจยังอยู่ในทิศทางที่สดใส นอกจากนี้ ตลาดยังได้แรงหนุนจากการพุ่งขึ้นของหุ้นกลุ่มธนาคารบางแห่งและบริษัทจดทะเบียนรายใหญ่
ดัชนี FTSE 100 เพิ่มขึ้น 27.42 จุด หรือ 0.38% ปิดที่ 7,302.25 จุด
 
สัญญาทองคำตลาดนิวยอร์กปิดร่วงลง เมื่อคืนนี้ (22 ก.พ.) เนื่องจากนักลงทุนชะลอการซื้อขายก่อนที่ธนาคารกลางสหรัฐ (เฟด) จะเปิดเผยรายงานการประชุมประจำวันที่ 31 ม.ค.-1 ก.พ. โดยคณะกรรมการกำหนดนโยบายของเฟดจะเปิดเผยรายงานดังกล่าวหลังจากตลาดทองคำนิวยอร์กปิดทำการแล้ว
สัญญาทองคำตลาด COMEX (Commodity Exchange) ส่งมอบเดือนเม.ย.ลดลง 5.6 ดอลลาร์ หรือ 0.45% ปิดที่ระดับ 1,233.30 ดอลลาร์/ออนซ์
สัญญาโลหะเงินส่งมอบเดือนมี.ค.ลดลง 5.1 เซนต์ หรือ 0.28% ปิดที่ 17.95 ดอลลาร์/ออนซ์
สัญญาพลาตินัมส่งมอบเดือนเม.ย.ลดลง 3.3 ดอลลาร์ หรือ 0.33% ปิดที่ 1,002.70 ดอลลาร์/ออนซ์
สัญญาพัลลาเดียมส่งมอบเดือนมิ.ย.ร่วงลง 9.95 ดอลลาร์ หรือ 1.3% ปิดที่ 770.20 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (22 ก.พ.) โดยสัญญาน้ำมันดิบ WTI ปรับตัวลงเป็นวันแรกในรอบ 4 วันทำการ หลังจากมีกระแสคาดการณ์ว่า สต็อกน้ำมันดิบของสหรัฐจะปรับตัวเพิ่มขึ้น โดยสำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันดิบในวันนี้
สัญญาน้ำมันดิบ WTI ส่งมอบเดือนเม.ย.ลดลง 74 เซนต์ หรือ 1.4% ปิดที่ 53.59 ดอลลาร์/บาร์เรล
สัญญาน้ำมันดิบเบรนท์ส่งมอบเดือนเม.ย.ลดลง 82 เซนต์ หรือ 1.5 ปิดที่ 55.84 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับยูโรและเยน ในการซื้อขายที่ตลาดนิวยอร์กเมื่อคืนนี้ (22 ก.พ.) หลังเจ้าหน้าที่ธนาคารกลางสหรัฐ (เฟด)ได้แสดงความวิตกกังวลเกี่ยวกับความไม่แน่นอนในนโยบายของประธานาธิบดีโดนัลด์ ทรัมป์ อย่างไรก็ตาม ดอลลาร์ได้แรงหนุนบางส่วนจากรายงานการประชุมของเฟด ซึ่งมีการส่งสัญญาณว่า เฟดอาจจะปรับขึ้นอัตราดอกเบี้ยในเร็วๆนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.0564 ดอลลาร์ จากระดับ 1.0545 ดอลลาร์ ในขณะที่ปอนด์อ่อนค่าลงแตะ 1.2457 ดอลลาร์ จากระดับ 1.2460 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7706 ดอลลาร์ จากระดับ 0.7679 ดอลลาร์
ดอลลาร์สหรัฐอ่อนค่าลงเมื่อเทียบกับเยนที่ระดับ 113.15 เยน จากระดับ 113.58 เยน แต่แข็งค่าขึ้นเมื่อเทียบกับฟรังก์สวิส 1.0102 ฟรังก์สวิส จากระดับ 1.0091 ฟรังก์สวิส